Aš sakalėlis
– Girdi? – už lango šlama
Pavasario klevai…
Aš – sakalėlis, mama,
Galiu skrajot laisvai.

Nuskrisiu į Palemoną
Tėtuko aplankyt,
Ir pas tetulę Oną…
Manęs tu nelaikyk!

Močiutė buvo gera man,
Močiutės pasigendu.
Aš – sakalėlis, mama,
Skrendu pro langą, skrendu!

– O motinėlę, vaike,
Ar čia palikt manai?
Ar jos tau nebereikia?
Oi, liūdna man vienai!

– Ne, taip negali būti! –
Kur aš, tenai ir tu!
Kregžde pavirsk, mamute,
Ir skrisime kartu!

Maskva. 1944.V.24.

Nėris Salomėja
Eilėraščiai